《赠王仪》
元代·郭钰

晓日照射碧海之珊瑚，我思君兮文采殊。明月飞光万顷之秋水，我思君兮情调美。

朝骋望兮朱户，夕夷犹兮綵舟。回棹双溪花雨暝，捲帘万壑松风秋。

昨日偶相遇，池馆邀我住。我有閒愁千万缕，挂在落日寒烟之古树。

抽刀割之断，掷向东流去。丈夫磊落天地间，倾人意气移南山。

干戈满眼吾道丧，今日见君多厚颜。君莫哂，垆头酒压黄花脂，典衣且复从君饮。

悲歌击剑，晴光吐虹。跨海斩鲸，谁知雌雄。半天飞雨，万里长风。

夜窥玉匣，双龙腾空。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。